b'\n_START_ARTICLE_\n\xc5\xbdaidim\xc5\xb3 variklis\n_START_PARAGRAPH_\n\xc5\xbdaidim\xc5\xb3 variklis (taip pat grafinis variklis)\xc2\xa0\xe2\x80\x93 programin\xc4\x97s \xc4\xafrangos sistema, skirta kompiuterini\xc5\xb3 \xc5\xbeaidim\xc5\xb3 k\xc5\xabrimui ir pl\xc4\x97tojimui. K\xc5\xabr\xc4\x97jai naudoja \xc5\xbeaidim\xc5\xb3 variklius kuriant \xc5\xbeaidimus \xc5\xbeaidim\xc5\xb3 konsol\xc4\x97ms, mobiliesiems \xc4\xafrenginiams bei asmeniniams kompiuteriams. Pagrindin\xc4\x97s \xc5\xbeaidim\xc5\xb3 variklio sudedamosios dalys yra bendroji architekt\xc5\xabra, branduolys, resurs\xc5\xb3 posistem\xc4\x97, \xc4\xafvedimo posistem\xc4\x97, scenos posistem\xc4\x97, vaizdo posistem\xc4\x97 (atvaizduojanti 2D ar 3D kompiuterin\xc4\x99 grafik\xc4\x85), garso posistem\xc4\x97, kompiuteri\xc5\xb3 tinklo posistem\xc4\x97, fizikos posistem\xc4\x97, animacijos posistem\xc4\x97, dirbtinis intelektas, taip pat skript\xc5\xb3 ra\xc5\xa1ymo, srauto perdavimo, atminties valdymo ir lokalizacijos palaikymo funkcijos. \xc5\xbdaidim\xc5\xb3 k\xc5\xabrimo procesas da\xc5\xbenai yra supaprastimas pakartotinai panaudojant (ar adaptuojant) t\xc4\x85 pat\xc4\xaf \xc5\xbeaidim\xc5\xb3 varikl\xc4\xaf skirtingiems \xc5\xbeaidimams sukurti arba \xc5\xbeaidim\xc5\xb3 pritaikymui \xc4\xafvairioms platformoms.\n_START_SECTION_\nPaskirtis\n_START_PARAGRAPH_\nDaugeliu atvej\xc5\xb3 be pakartotiniam panaudojimui tinkam\xc5\xb3 programin\xc4\x97s \xc4\xafrangos dali\xc5\xb3, \xc5\xbeaidim\xc5\xb3 varikliai taip pat turi vaizdo k\xc5\xabrimo \xc4\xafranki\xc5\xb3 rinkin\xc4\xaf. \xc5\xa0ie \xc4\xafrankiai paprastai pateikiami integruotoje k\xc5\xabrimo aplinkoje, kad b\xc5\xabt\xc5\xb3 galima palengvinti ir pagreitinti \xc5\xbeaidim\xc5\xb3 k\xc5\xabrimo proces\xc4\x85. Daugumoje \xc5\xbeaidim\xc5\xb3 varikli\xc5\xb3 jau b\xc5\xabna \xc4\xafdiegtos grafikos, garso, fizikos posistem\xc4\x97s bei dirbtinis intelektas, tad tai palengvina k\xc5\xabrimo proces\xc4\x85 ir suma\xc5\xbeina k\xc5\xabrimo s\xc4\x85naudas. Pla\xc4\x8diai naudojami \xc5\xbeaidim\xc5\xb3 varikliai yra Gamebryo, JMonkey Engine ir RenderWare._NEWLINE_\xc5\xbdaidim\xc5\xb3 varikliai paprastai suteikia galimyb\xc4\x99 \xc5\xbeaidim\xc4\x85 pritaikyti kelioms platformoms beveik nepakei\xc4\x8diant i\xc5\xa1eitinio kodo. Taip pat \xc5\xbeaidim\xc5\xb3 varikliai da\xc5\xbenai kuriami sudedam\xc4\x85sias dalis palaikan\xc4\x8dios architekt\xc5\xabros pagrindu (angl. component-based architecture). Tokia architekt\xc5\xabra leid\xc5\xbeia pakeisti tam tikras sistemos posistemes arba prid\xc4\x97ti nauj\xc5\xb3, kaip, pvz., Havok fizikos posistem\xc4\x97, Miles Sound System garso posistem\xc4\x97 ar Bink vaizdo posistem\xc4\x97. Nepaisant termino specifi\xc5\xa1kumo, \xc5\xbeaidim\xc5\xb3 varikliai da\xc5\xbenai naudojami ir kitoms kompiuterin\xc4\x97s grafikos reikalaujan\xc4\x8dioms interaktyvioms aplikacijoms kurti, kaip, pvz., \xc5\xbeaidimo demonstracin\xc4\x97ms versijoms, architekt\xc5\xabrin\xc4\x97ms vizualizacijoms, mokymosi simuliacijoms, modeliavimo aplinkoms._NEWLINE_Kai kurie \xc5\xbeaidim\xc5\xb3 varikliai suteikia tik 3D grafikos atvaizdavimo (angl. rendering) realiu laiku galimyb\xc4\x99. Tokio tipo varikliai paprastai vadinami tiesiog grafiniais varikliais, atvaizdavimo varikliais arba 3D varikliais. Toki\xc5\xb3 varikli\xc5\xb3 pavyzd\xc5\xbeiai b\xc5\xabt\xc5\xb3 Crystal Space, Genesis3D, Irrlicht Engine, OGRE, RealmForge Game Engine, Truevision3D ir Vision. \xc5\xa0iuolaikiniai \xc5\xbeaidim\xc5\xb3 varikliai turi scenos posistem\xc4\x99, suteikian\xc4\x8di\xc4\x85 3D \xc5\xbeaidimo pasaulio per\xc5\xbei\xc5\xabr\xc4\x85, kas savo ruo\xc5\xbetu palengvina \xc5\xbeaidimo projektavim\xc4\x85 ir leid\xc5\xbeia veiksmingiau i\xc5\xa1naudoti atvaizdavimo galimybes.'